**Mainonnan eettinen neuvosto** (**MEN**) on Suomessa Keskuskauppakamarin yhteydessä toimiva lautakunta, joka antaa lausuntoja siitä, onko tietyn tuotteen tai palvelun mainonta tai muu markkinointitoimenpide hyvän tavan mukaista ottaen huomioon Kansainvälisen kauppakamarin markkinointisäännöt (aiemmalta nimeltään Mainonnan kansainväliset perussäännöt).

MEN on toiminut vuodesta 2001 lähtien. Sen toiminnasta ja kokoonpanosta vastaa Keskuskauppakamari yhdessä Mainonnan neuvottelukunnan (MNK) kanssa. MNK on markkinointiviestinnän toimijoiden yhteistyöelin, jonka jäseniä ovat Aikakausmedia, suoramarkkinoijien järjestö Suomen Asiakkuusmarkkinointiliitto ASML, digimarkkinoijien järjestö IAB Finland, Mainostajien liitto, Markkinoinnin, teknologian ja luovuuden liitto MTL, Outdoor Finland - Suomen Ulkomainosliitto, RadioMedia, Sanomalehtien liitto, kaupallisten tv-yhtiöiden järjestö Screenforce Finland sekä Sponsorointi & Tapahtumamarkkinointi ry.

Mainonnan eettiseltä neuvostolta voivat pyytää lausuntoa yksityishenkilö, yritys tai viranomainen. Jos pyytäjänä on elinkeinonharjoittaja, lausunto on maksullinen. Neuvostolta voi maksua vastaan pyytää myös ennakkolausunnon suunnitteilla olevasta markkinointitoimenpiteestä.

MEN käsittelee tapauksia, joissa markkinointitoimenpiteen sanotaan olevan yksilöä tai ihmisryhmää syrjivä, lapsille sopimaton tai ihmisarvoa loukkaava. Neuvosto ei käsittele hyvän maun vastaisuutta eikä ota kantaa poliittisen tai uskonnollisen mainonnan sisältöön. Neuvosto ei myöskään anna lausuntoja mainostajien myyntiväitteiden harhaanjohtavuudesta tai totuudenvastaisuudesta; nämä kysymykset kuuluvat Keskuskauppakamarin liiketapalautakunnalle, kilpailu- ja kuluttajavirastolle tai markkinaoikeudelle.

Otettuaan lausuntopyynnön käsittelyyn MEN varaa asianosaiselle markkinoijalle mahdollisuuden antaa vastaus asiassa. Vastauksen antamatta jättäminen ei estä asian käsittelyä. Joskus yritysten vastaukset ovat epäasiallisia, kuten syksyllä 2018, jolloin muuan verkkokauppias haukkui valittajat kitiseviksi kommunisteiksi ja sanoi neuvostolle: "Tehkää tekin jotain järkevää ja lopettakaa yritysten ja yrittäjien typerä kiusaaminen tyhjänpäiväisillä asioilla.".

Mainonnan eettisen neuvoston antama lausunto on vain suositus. Lausunnot julkaistaan neuvoston verkkosivuilla, mitä ennen lausunnonpyytäjä ja mainostaja saavat tiedon neuvoston lausunnon sisällöstä. Lausunnot, etenkin huomautukset hyvien tapojen rikkomisista, saavat usein julkisuutta markkinointialan ammattimedioissa, talouslehdissä ja suurta yleisöä kiinnostavissa tapauksissa myös yleismedioissa.

Katso myös
----------

* Liike-elämän etiikka
* Viestinnän eettinen neuvottelukunta

Lähteet
-------

1. 1 2 3 4 5  Mainonnan eettinen neuvosto (MEN), Keskuskauppakamari. Viitattu 11.1.2017.
2. 1 2  Suokonautio, Outi: *Mainonnan vastuullisuus ja yrityksen eettinen toiminta eri sidosryhmissä*, s. 11–13. Opinnäytetyö. Tampereen ammattikorkeakoulu, Liiketalouden koulutusohjelma, 2013. Teoksen verkkoversio (PDF).
3. ↑  Mainonnan neuvottelukunta. Viitattu 11.1.2017.
4. ↑  Jauhiainen, Ilkka: Yrittäjä purkautui mainonnan valvojalle: "Kaiken maailman kommunistit kitisee joka asiasta – Tehkää tekin jotain järkevää" *Uusi Suomi*.  6.11.2018. Viitattu 7.11.2018.
5. ↑  Mansikka, Ossi: "Kaiken maailman kommunistit kitisee joka asiasta tänä päivänä" – yrityksen lausunto mainonnan valvojalle nousi nettihitiksi ja lehtien otsikoihin, näin tapaus sai alkunsa *Helsingin Sanomat*.  7.11.2018. Viitattu 7.11.2018.  (Tilaajille.)